《苏幕遮 其二 答索春》
清代·邹祗谟

鹊炉温，龙饼热。小盒缄来，中有双银叶。慢火应将心字炙。

化作鸳鸯，烟里随风结。

向花阴，灯影灭。再解罗巾，犹剩沉檀屑。荀令薰香香未彻。

寄语红楼，莫放馀烟歇。

作者简介：清初江南武进人，字吁士，号程村。顺治十五年进士。与陈维崧、黄永、董以宁号毗陵四子。记忆力特强，古今人爵里姓氏、世次年谱，无不悉记。见魏禧兄弟古文，大为赞赏，逢人辄称道，宁都三魏由此知名。有《远志斋集》。